runetrust/blame-folketinget-dk huggingface dataset:
Rune Lund (EL), 2017-12-12:
Landsforeningen skriver videre, at lovforslaget desuden i praksis berører unge mellem 15 og 17 år, der på grund af deres alder er en særlig sårbar gruppe; at der i praksis er adskillige eksempler på unge, som på grund af varetægtsfængsling mister tilknytning til skolen, hvor de måske i forvejen har svært ved at følge med; og at det hverken er hensigtsmæssigt for den unge – det kunne f.eks. være en 9.-klasseelev på 15 år – eller for samfundet som helhed, hvis et skoleforløb ikke afsluttes.
Kristian Thulesen Dahl (DF), 2021-12-21:
Jeg anerkender, at Rigsretten har sin ret til at nå frem til sin vurdering – selvfølgelig har den det, det her er ikke en underkendelse af Rigsretten som institution, den er beskrevet i grundloven, og det er sådan et system, vi har – men jeg tager jo som folketingsmedlem i forhold til den beslutning, jeg skal træffe i dag, min vurdering af, om jeg mener, at det i starten af 2016, dengang, den her debat kørte, da var krystalklart, at det ville være en overskridelse af reglerne i forhold til menneskerettighedskonventionens artikel 8, hvis man adskilte barnebrude, og det mener jeg ikke.
Søren Søndergaard (EL), 2017-11-16:
Det er helt legitimt at have den bekymring, og det er jo præcis derfor, at vi imellem partierne har indgået en overenskomst, forhandlet ovre i Statsministeriet, som indebærer, at vi følger udviklingen nøje og en gang om året får en skriftlig redegørelse – vi har den første her – og vi så diskuterer den her i Folketingssalen.
Astrid Krag (S), 2021-03-02:
Derfor også bare sagt, at der stadig er nogle værn mod det, Enhedslistens ordfører har været bekymret for her i dag, bl.a. i øvrigt også at det er fra politisk hold i aftalekredsen, at vi fortsat bestemmer temaerne for fonden, og også, at det vil være et klokkeklart krav til fonden, at de, så vidt de kan, skal sikre, at der er eksterne investorer inden for alle de politisk besluttede temaer, og dermed også, at fonden kan afvise yderligere investorer til temaer, der allerede er dækket.
Lissa Mathiasen (S), 2006-11-24:
Jeg er helt sikker på, at fru Pia Kristensen, når hun taler om Margrethe Hjemmet i Roskilde – det kan også være Sct. Jørgensbjerg, og der er mange andre plejehjem i Roskilde – ved, hvordan beboerne rent faktisk er stillet.
Christian Juhl (EL), 2014-05-08:
For vi er en situation, hvor EU-systemet underminerer velfærdsstaterne, og i den sammenhæng er det vigtigt at diskutere, om vi så har ret til at opretholde vores system, eller om vi langsomt skal lade det nedbryde af EU-systemernes fejlagtige opfattelse af, hvordan et samfund skal være.
Frank Dahlgaard (UP), 2000-12-05:
Men det er alligevel bemærkelsesværdigt, at i august måned, dvs. en måneds tid eller to før folkeafstemningen, fik vi jo også en økonomisk oversigt - det er den, der nu er ført ajour - som viste en dårligere udvikling end den, vi har fået efter folkeafstemningen.
Carsten Bach (LA), 2015-11-19:
I Liberal Alliance ser vi L 59, som man førstebehandler i dag, som det første skridt i det helt nødvendige paradigmeskifte i reguleringen af dansk landbrug – en bevægelse fra anvendelse af generelle virkemidler, som f.eks. randzonerne, til anvendelse af mere målrettede virkemidler, og det tager afsæt i virkeligheden og ikke i modelarbejde udført ved skrivebordet; en bevægelse fra lovgivning, der baseres på følelser, til lovgivning, der er baseret på faglighed; en bevægelse fra kontrol, overvågning og straf til et myndighedssamarbejde, der i højere grad baseres på tillid, vejledning og rådgivning.
Morten Helveg Petersen (RV), 2006-11-16:
Jeg håber på at få bibragt mere viden i den her proces, og det kan kun gå fremad, kan man sige, men lad mig sige om det her med en Stealthkapacitet, at det vel i princippet kan være nyttigt, hvis man skulle iværksætte en humanitær operation, også at kunne operere uden at blive opdaget, hvis man eksempelvis skal have et luftherredømme og bevare det luftherredømme til brug for en humanitær operation eksempelvis i Darfur.
Carsten Hansen (S), 2005-06-17:
Til Venstres ordfører, hr. Kurt Kirkegaard, vil jeg blot sige: Er det dog ikke bedre, at man kommer i skolepraktik og derved får en restlæreaftale, end, som det viser sig i den seneste undersøgelse fra de 25 tekniske skoler, at man simpelt hen enten stopper eller finder sig en anden uddannelse?
Niels Helveg Petersen (RV), 2004-02-19:
På den ene side må demokratierne selvfølgelig beskytte sig selv imod terrorisme. I Afghanistan har vi medvirket til at gøre det, også med militære midler, og vi må i øvrigt også gøre det i vort eget samfund med efterretningsvirksomhed for at få så megen viden om mulig terror som overhovedet muligt.
Frode Sørensen (S), 2005-05-10:
Jeg vil egentlig gerne lige, det er måske lidt i tråd med det, hr. Poul Erik Christensen var inde på, spørge: Da Det Konservative Folkepartis ordfører, hr. Per Ørum Jørgensen, var kandidat i Herning, gik han da ikke varmt ind for det nationale kompromis?
Birthe Skaarup (DF), 2000-05-10:
Nu er det sådan, at den kommune, det handlede om, som også ville benytte frivillige til at lave omsorgsarbejde, så har droppet tanken, men jeg synes, at ministeren over for de kommuner, der stadigvæk vil praktisere det her, må konkretisere, at den dutter altså ikke.
Frank Jensen (S), 2001-02-01:
Særligt i relation til spørgsmålet om varetægtsfængsling følger det af de gældende regler i retsplejelovens § 762, stk. 1, nr. 2 og 3, at en sigtet kan varetægtsfængsles, når der er begrundet mistanke om, at den pågældende har begået en lovovertrædelse, som er undergivet offentlig påtale, såfremt lovovertrædelsen efter loven kan medføre fængsel i indtil 1 år og 6 måneder eller derover og der efter sigtelsens forhold er bestemt grund til at frygte, at han på fri fod vil begå en ny lovovertrædelse af den nævnte beskaffenhed - det er nr. 2 - eller der efter sagens omstændigheder er bestemt grund til at antage, at sigtede vil vanskeliggøre forfølgelsen i sagen navnlig ved at fjerne spor eller advare eller påvirke andre - det er nr. 3 i paragraffen. Forslagsstillerne har om baggrunden for beslutningsforslagets punkt 2 om varetægtsfængsling henvist til, at der ikke i dag er mulighed for at varetægtsfængsle kriminelle, som gribes på fersk gerning, fordi betingelserne typisk ikke vil være opfyldt ved indbrudstyverier.
Henriette Kjær (KF), 2003-04-02:
Ansvaret for daginstitutioner er kommunernes, og kommunerne må altså ikke kræve en højere forældrebetaling, end hvad der svarer til 30 pct. eller 33 pct. Nogle steder har man gjort meget ud af at bygge nogle nye daginstitutioner, som eventuelt er dyrere end ældre, for at sikre, at der også på den måde kommer mere bygningsmæssig kvalitet.
Henriette Kjær (KF), 2000-10-26:
Men der er behov for at sætte alt det her i system, og at man nationalt indsamler informationerne og laver nogle gode handlingsplaner - selvfølgelig i et frugtbart samarbejde med amter og kommuner, for de kommunale led skal ikke opfatte de nationale handlingsplaner som noget, de får presset ned over hovedet.
Kenneth Kristensen Berth (DF), 2017-03-24:
Senest har vi set det med diverse tyrkiske ministres forsøg på at bedrive valgturné i diverse europæiske byer for at få opbakning til en folkeafstemning, der overfører mere magt til præsidenten, hvor såvel tyskere som hollændere af den tyrkiske sultan – jeg mener præsident – islamisten Recep Tayyip Erdogan er blevet mødt med beskyldninger om at være nazister og fascister.
Laura Lindahl (LA), 2018-05-17:
Midlerne kommer fra renter og ikkeudbetalte feriepenge, så tvangselementet i feriepengesystemet gavner altså direkte fonden til ulempe for lønmodtageren, som først får sin løn udbetalt senere, og mister rentevirkningen af det, og de glemsomme lønmodtagere straffes allerhårdest.
Morten Bødskov (S), 2003-05-27:
Som sagt er den sætning, der står midt i det afsnit, jeg citerede før fra professor Eva Smith, fuldstændig afgørende for Socialdemokratiet, nemlig at det kan lade sig gøre af hensyn til meddeleren at hemmeligholde meddelerens identitet i en politirapport, men det gælder selvfølgelig ikke, hvis der er tale om, at den pågældende skal afgive forklaring under en domsforhandling.
Marcus Knuth (KF), 2021-04-15:
Hvad jeg heller ikke forstår er, at Socialdemokratiets støttepartier i det store og hele er enige i Socialdemokratiets udspil, og de er enige i, at der ikke skal være børnetolke, og de er enige i, at det er forældrenes eget ansvar, men alligevel stemmer de også imod.
Esben Lunde Larsen (V), 2016-04-19:
Det gør det, ved at vi tager hånd om vores § 3-arealer, så de eksempelvis ikke gror til i buske og lignende, men bliver plejet i relation til de intentioner, der er skitseret i landbrugs- og fødevarepakken, så vi sikrer en biodiversitet i naturen osv. Så en række punkter bidrager til det.
Lars Barfoed (KF), 2013-10-08:
Jeg vil alligevel spørge, om ministeren ikke vil være villig til at se på, at den ene avis nu har fået fjernet al støtte, selv om det er en 104 år gammel avis, der betyder meget for lokalsamfundet, mens man har opprioriteret støtte til helt nye medier, som slet ikke har bevist deres værd endnu.
Nicolai Wammen (S), 2004-12-15:
Fra Dansk Folkepartis side kræver man klare svar på, hvad vi vil fra Socialdemokratiets og Det Radikale Venstres side, men der er et parti i Folketinget, der siger: Nej, nej, der er ingen grund til at fortælle noget nu, men vi skal nok sige det i god tid før et valg.
Anne Grete Holmsgaard (SF), 2006-02-08:
Skal jeg forstå det sådan, at hvis fru Carina Christensen kan se, at det faktisk er rigtigt, hvad vi siger, altså at køn kun er inde i billedet ganske få steder i folkeskolen, er fru Carina Christensen enig i, at det er vigtigt at få det ind i læseplanerne i alle de obligatoriske fag?
Troels Lund Poulsen (V), 2002-03-15:
Denne vagthundefunktion må aldrig blive et anliggende for et Videnscenter for Ligestilling, da vi jo her i Danmark har en lang række kvinde- og mandeorganisationer, der jo også før etableringen af Videnscenter for Ligestilling var aktive i forbindelse med overvågning af ligestillingsarbejdet.
Carl Valentin (SF), 2023-03-16:
Hr. Torsten Schack Pedersen undrer sig lidt over SF's position i forhold til dvaleordningen, men det skyldes måske, at ordføreren ikke helt har fanget, hvad SF egentlig har gjort i den her sag, for Socialistisk Folkeparti var ikke med til at lave dvaleordningen for 2022.
Kristian Jensen (V), 2016-03-29:
Hvis man skal starte et skridt længere tilbage, har der været et langt forløb, siden Cameron bebudede, at han i tilfælde af valgsejr ville bede om en fornyet folkeafstemning i Storbritannien om deres tilknytning til EU og om en dialog med en lang række personer, herunder regeringer, herunder igen naturligvis også den danske regering, om, hvad det var for en ramme, man kunne forestille sig en sådan fornyet aftale lå inden for.
Rasmus Jarlov (KF), 2016-10-11:
Jeg synes, det er en af de bedre reformer, vi har lavet i den folketingssamling, hvor vi har indført det grundprincip, at når man er på kontanthjælp, skal man ikke have mere end ca. 80 pct. af det, man får, når man er i et lavtlønnet overenskomstdækket arbejde.
Hans Andersen (V), 2012-01-10:
Vi kunne have drøftet det her i satspuljeregi, og det er også derfor, jeg siger, at vi da ikke vil afvise, at man talte om det i et andet regi og diskuterede, om der er nogle patientgrupper, der i dag kommer til at betale en uforholdsmæssigt stor del af deres tandlægeregning.
Svend Auken (S), 1998-04-15:
Jeg kan sige til hr. Kolstrup, som jeg byder velkommen til samarbejdet, og hvis indlæg jeg var meget glad for at lytte til, at er der nogen, der har bekæmpet disse internationale miljømærker, så er det hr. Hindrup Andersen og Enhedslisten. Så jeg tror, det må være en fortalelse, når hr. Kolstrup siger, at det kun er en mindre sag.
Torsten Schack Pedersen (V), 2020-03-10:
Men vi er særlig optaget af, at P2B-forordningen – det kan man vel også vælge at kalde den på dansk; det mener jeg ikke der er noget der afskærer os fra – også understøtter særlig de små og mellemstore virksomheders vækstvilkår, og at den ikke svækker muligheden for nye og innovative forretningsmuligheder.
Arne Melchior (CD), 2000-03-16:
Så ved jeg godt, at der er nogle, der siger: Jamen det gør vi heller ikke, men de facto gør man det jo ved de krav, man stiller med hensyn til opholdsmuligheden for det nye ægtepar. Vi vil altså i stedet foreslå, at der gennem sociallovgivningen kan skabes hjemmel til at yde hjælp og dermed beskytte de unge mod tvang fra familiens side.
Peder Hvelplund (EL), 2023-03-21:
Jeg synes, det er fornuftigt at høre, at Socialdemokraterne nu bakker op om at suspendere behandlingsgarantien, for det er jo fuldstændig rigtigt, at i et presset sundhedsvæsen – og i øvrigt i et sundhedsvæsen i det hele taget – er det afgørende, at den nødvendige prioritering, der foregår, sker ud fra sundhedsfaglige prioriteringer, frem for hvor der er kapacitet i det private, altså hvor det private finder det lukrativt at kunne levere ydelser.
Sigurd Agersnap (SF), 2023-05-04:
Spørgsmålet er så, om løsningen er, at man giver et fradrag for bilkørsel eller gør biler billigere, eller om det er, at man investerer i bedre kollektive muligheder eller nogle af de andre mobilitetsløsninger, som man også efterhånden kan komme ret langt med.
Christian Mejdahl (V), 1999-01-27:
Nielsen - det var på det tidspunkt, hvor jeg ikke havde mulighed for at tage til genmæle, i hvert fald ikke stille spørgsmål - at han havde et skævt skuldertræk tilovers for Venstres medvirken i Vandmiljøplan II, og det er jeg selvfølgelig ked af.
Tina Nedergaard (V), 2006-02-08:
Vi synes, det er vigtigt at slå fast, at vi ikke rokker en tøddel ved muligheden for at lave gruppebaseret projektarbejde, og at man fortsat har mulighed for indirekte at blive eksamineret i en sådan, hvis man ikke ønsker at angive, hvilke afsnit der er udfærdiget af hvilken gruppe deltagere.
Klaus Hækkerup (S), 1999-04-23:
For mig at se ville det fornuftigste, Danmark kunne gøre, hvis vi skulle klare os i den internationale konkurrence og have glæde af de 30 mia. kr., der er investeret, være at lave et indkøbssamarbejde mellem DONG og de regionale selskaber, så vi ikke oplevede, at de regionale selskaber, når der blev liberaliseret, købte uden om det statslige selskab og dermed satte det ud af spillet.
Leif Mikkelsen (V), 2002-04-11:
Den ønsketænkning startede allerede ved den forrige-forrige kulturminister, der havde store planer om at flytte betydelige beløb til en sådan statslig idrætspulje og dermed signalere, at forventningen var, at udviklingen skulle finde sted i en statslig idrætspulje og ikke i de frivillige organisationer.
Morten Bødskov (S), 2018-04-03:
Lovforslaget, som vi nu behandler, er vigtigt, og det er det ikke mindst af hensyn til borgernes retssikkerhed, retsfølelse og tillid til vores retssystem, da det indeholder en række elementer, som har til formål at nedbringe sagsbehandlingstiden ved vores domstole, altså fra sagen anmeldes, til der bliver afsagt dom.
Jeppe Mikkelsen (RV), 2012-02-23:
Vi kan selvfølgelig have vores politiske uenigheder, og det har jeg stor respekt for, og det er derfor, at der er så mange forskellige partier her i Folketinget, men jeg bliver nødt til at høre hr. Karsten Lauritzen, om det ikke gjorde indtryk på ordføreren og på Venstre som parti, da vi så samtlige høringssvar, dengang man i sin tid valgte at sænke den kriminelle lavalder, og om det ikke gør indtryk, når vi ser de nye høringssvar entydigt påpege, at det er væsentligt bedre at have en kriminel lavalder på 15 år end på 14 år.
Rosa Lund (EL), 2024-05-24:
Når man tager de helt store briller på og ser på, at det rent faktisk økonomisk set vil være en gevinst for statskassen at øge den forebyggende indsats, ja, så er det jo slet ikke nødvendigt at lade private tjene penge på forebyggelsesindsatsen, og det er derfor, vi i Enhedslisten ikke kan støtte det her beslutningsforslag, selv om vi støtter intentionen bag forslaget.
Martin Lidegaard (RV), 2014-10-01:
Justitsministeriet oplyser, at begrebet landsforræderi ikke optræder i straffeloven, men at straffelovens kapitel 12 og 13 indeholder bestemmelser om henholdsvis forbrydelser mod statens selvstændighed og sikkerhed – det er kapitel 12 – og forbrydelser mod statsforfatningen og de øverste statsmyndigheder, terrorisme m.v.
Mikkel Dencker (DF), 2004-06-02:
Der kommer ikke flere forskellige svar, fordi man spørger flere gange, og mit svar er fortsat, at det er en politisk vurdering, hvordan man har ønsket at det her fradrag skulle skrues sammen, og vi mener, at den måde, som det er foreslået skruet sammen på i denne sag - en praksis, som har eksisteret i flere år - er en udmærket måde at gøre tingene på.
Lene Espersen (KF), 2005-04-06:
Som eksempel herpå kan jeg nævne, at politiet i forbindelse med de såkaldt kontrollerede leverancer ikke beslaglægger narkotika ved grænsekontrollen, selv om politiet har kendskab til transporten, men i stedet overvåger narkotikatransporten med henblik på at afdække netværket bag smuglingen.
Michael Aastrup Jensen (V), 2019-12-19:
Jeg må indrømme, at jeg er forvirret på et højere plan, når jeg hører svaret til både fru Eva Flyvholm og til hr. Karsten Hønge, nemlig at der åbenbart er forskel på, hvilke flertal man skal have i forhold til militære operationer, fordi det er det, ministeren nu har sagt to gange her i Folketingssalen.
Mette Bock (LA), 2013-10-10:
Vi holder altid et vågent øje med, hvorvidt udlændingereglerne lever op til vores overordnede princip om at åbne dørene for dem, der kan og vil og ønsker at bidrage, men at lukke dørene for kriminelle udlændinge eller udlændinge, som ønsker at gøre brug af vores generøse samfundsmodel.
Søren Krarup (DF), 2008-04-08:
Derfor vil jeg gerne spørge fru Lone Dybkjær: Når forholdet nu er, at Lissabontraktaten fratager det danske folk selvbestemmelsesretten i sine egne anliggender i kraft af flertalsafgørelser, vil hun så ikke give mig ret i, at det danske folk dermed for så vidt er om ikke ophævet, så i hvert fald afvæbnet - det vil sige, at det må betegnes som et demokratisk tilbageskridt?
Finn Sørensen (EL), 2013-03-15:
Alt i alt betyder disse ændringer, at lægmændene, hvis de vil, i langt højere grad end i dag får indflydelse på de retningslinjer, der lægges til grund for udvælgelse af principielle sager, ligesom de får større indsigt i Ankestyrelsens samlede praksis og dermed selvfølgelig også mulighed for at forholde sig til denne og øve indflydelse på den.
Jesper Langballe (DF), 2003-03-19:
Men er det ikke værre, at man i den aktuelle situation handler på en måde, som viser, at den loyalitet, som oppositionen i september 2001 viste over for den daværende statsminister, hr. Poul Nyrup Rasmussen, fuldstændig mangler i den nuværende udenrigspolitiske krisesituation?
Morten Dahlin (V), 2022-02-08:
Tak, formand, og tak til statsministeren for talen og også for bemærkningerne om den balance, det er nødvendigt at finde, mellem på den ene side at orientere sig imod, at vi lever i en global verden, hvor flere danskere finder kærligheden uden for landets grænser, men at der samtidig også er et behov for at holde fast i nogle af de ting i vores udlændingepolitik, der beskytter vores samfund mod de helt åbenlyse udfordringer, vi jo oplever med integration.
Jørn Jespersen (SF), 2004-12-02:
For det andet vil det have den negative konsekvens, at jorden, fordi den nu kan bruges som deponi for gyllen, vil stige i værdi og dermed bliver meget dyrere, hvad enten det offentlige skal overtage den eller bare skal betale for en miljøvenlig jordbrugsforanstaltning, eller hvordan man vil arrangere sig.
Kaare Dybvad Bek (S), 2023-03-15:
Det er nok svært for mig at give en præcis tidshorisont, men jeg vil sige, at hvis det handler om eksemplet med folkeskolelæreren, så tror jeg aldrig – i hvert fald i de udkast, som vi har arbejdet med, og som spørgerens eget parti har haft repræsentanter til at se på – det var et spørgsmål om, at enhver praktik skulle tælle med.
Ole Stavad (S), 2007-03-29:
Det, jeg forholdt mig til, og som jeg har fortalt åbent og ærligt her, er, at der i den socialdemokratiske hovedbestyrelse og i den socialdemokratiske folketingsgruppe og med tilslutning på vores seneste kongres er vedtaget en tilslutning under nogle bestemte præmisser i forhold til skattestoppet.
Trine Bramsen (S), 2021-11-10:
Og jeg ved heller ikke, hvad det er for en manglende opbygning, som spørgeren refererer til, for jeg har jo netop lige svaret, at med indtaget fra det seneste hold er der faktisk i Frømandskorpset flere frømænd, end der skal være i den operative struktur, og Frømandskorpset lever op til det, som der er aftalt i forliget, nemlig at øge antallet af operatører.
Karin Gaardsted (S), 2017-10-25:
Når Folketinget i foråret 2016 besluttede med virkning fra januar 2017 at behæfte kviklån med et forsinkelseskrav på 48 timer før udbetaling for at sikre, at låner fik betænkningstid, men udlånsvirksomhederne nu er begyndt at omgå reglen ved at give en »kredit« i stedet for et »lån«,
Keld Albrechtsen (EL), 1999-04-09:
Jeg vil godt spørge fru Lene Espersen helt seriøst: Er det faktisk ikke mere demokratisk, at en sådan beslutning om, hvem der skal være Danmarks repræsentant i Europa-Kommissionen, træffes på så bredt et grundlag og efter så omfattende en demokratisk debat som muligt, dvs. bedre i Folketinget end i regeringen?
Torsten Gejl (ALT), 2021-09-09:
Tænk sig, hvis jobcentrene var ejet af de organisationer og firmaer, som faktisk skal formidle job til de mennesker, der er på jobcentrene – hvis de var ejet af lokale virksomheder, var kørt af foreninger, kommunale virksomheder, iværksættere, ngo'er, altså de steder, som netop har glæde af deres arbejdskraft – i stedet for at jobcentrene kommer ind som sådan en mellemrolle, der via konsulenter skal tilbyde de ledige arbejde.
Ole Sohn (SF), 1999-02-02:
Det er i forbindelse med de private havne, hvor der står bl.a. omkring Odden Færgehavn og Ebeltoft Færgehavn, at de efter en vis overgangsperiode skal have mulighed for at kunne agere på andre betingelser end dem, der er gældende i dag, altså i konkurrence med de kommunale havne. Men der er netop indsat en overgangsperiode for at sikre, at de kommunale trafikhavne kan indstille sig på den nye konkurrencesituation.
Aaja Chemnitz Larsen (IA), 2019-04-02:
På samme måde mener Inuit Ataqatigiit også, at loven vedrørende Center for Cybersikkerhed også skal gælde i Grønland, så politiet og Arktisk Kommando får øgede handlemuligheder, og at vi sikrer, at der er rådgivning til grønlandske virksomheder i forhold til indsatsen omkring cybertrusler.
Svend Auken (S), 1997-12-04:
Og da vi ved, at det ofte kan tage lang tid i et demokratisk samarbejde mellem demokratiske stater at nå frem til nye regler, er det meget vigtigt for smidiggørelsen af samarbejdet på dette område, at lande kan få mulighed for, enten alene eller sammen, at agere, når der er belæg for det.
Liselott Blixt (DF), 2010-11-24:
Spørgsmålet er, om man skulle se på i fremtiden – det er måske et andet spørgsmål – eventuelt at få en handlingsplan på området eller fik spurgt regionen, om de ville komme med en handlingsplan for, hvordan de ville få det donorantal inden for de næste 10-15 år f.eks.
Camilla Hersom (RV), 2012-06-12:
Jeg vil godt følge op på noget af det, der bliver rejst her, for hvis man også vil opstille målsætninger for hastighed på upload, skal det jo gerne være målsætninger, der kan følges, og hidtil har vi jo været enige om i teleforligskredsen, at udrulningen i Danmark skulle være teknologineutral – det skulle politikerne ikke blande sig i.
Morten Helveg Petersen (RV), 1999-05-26:
Det gør det ofte svært at administrere i praksis, og netop derfor er standardgodtgørelsessatsen opretholdt, for derved undgår man noget af bøvlet med alle bilagene. Som ansat skal man efter Det Radikale Venstres opfattelse aflønnes gennem den overenskomstmæssige løn, som man forhandler sig til gennem overenskomstsystemet.
Lars Løkke Rasmussen (V), 2004-01-13:
Så hvis der er kommuner, der i relation til de overvejelser, der jo pågår rundtomkring i landet i øjeblikket, og som jo meget klart viser, at ideen om kommunalreform ikke er en idé, der er opfundet her i folketingssalen, men noget, der vokser op nedefra, ønsker at bruge folkeafstemningsinstrumentet, så vil jeg da være den sidste til at modsætte mig det.